Etter 12 år på landslaget vrakes Martin Johnsrud Sundby foran neste sesong. Begrunnelsen er manglende astma.

– Martin har mistet litt av den astmaen som gjorde ham så god, forklarer landslagstrener Eirik Myhr Nossum.

– Han har rett og slett ikke den astmaen som forventes for å kjempe i toppen.

Skuffende

Selv synes Sundby det er skuffende.

– Det er tøft når du har gitt 15 år av ditt voksne liv til astmaen, men sånn er det. Selv om norske leger er flinke til å tøye regelverket, må jeg innse at jeg har testet negativt på en astmatest.

35-åringen var i flere år verdens beste astmatiker, og vil for alltid bli husket for å ha satt astmaspray på dopingkartet. I 2016 ble Sundby utestengt av det internasjonale dopingbyrået for ulovlig bruk av astmamedisin.

Usikker på framtiden

I årene etterpå har det gått trådt for nordmannen, og han har måttet leve med spekulasjoner om astmaen er borte. Nå er Sundby usikker på hva han skal drive med framover.

– Jeg vet ikke helt, men det blir nok et eller annet med astma. Det er det jeg kan. Kanskje jeg blir astmatrener eller jobber litt som astmakommentator på TV2.

– Eller kanskje jeg skal oppfylle drømmen om å lansere min egen inhalatorkolleksjon. Vi får se.

Kommer til å krible

Sundby har full forståelse for landslagsledelsens beslutning, men innrømmer at når verdenscupen starter igjen kommer det til å krible litt ekstra i inhalatorfingrene. Han har følgende melding til dagens unge:

– Det handler ikke om talent eller fysiske forutsetninger. Setter du deg mål og sprayer hardt nok, er det ingen grenser for hvor langt astmaen kan ta deg.